ทหารไทยจัมโบ้25RMFยอดเยี่ยมปี54
บลจ.ทหารไทย เผยกองทุนเปิดทหารไทย Jumbo 25 เพื่อการเลี้ยงชีพ คว้ารางวัลยอดเยี่ยม สะท้อนบริหารกองทุนดีสร้างผลตอบแทนโดดเด่น
19 มี.ค. 2555

บลจ.ทหารไทย เผยกองทุนเปิดทหารไทย Jumbo 25 เพื่อการเลี้ยงชีพ คว้ารางวัลยอดเยี่ยม สะท้อนบริหารกองทุนดีสร้างผลตอบแทนโดดเด่น 
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยว่า เมื่อวันที่ 15 มี.ค.2555 กองทุนเปิดทหารไทย Jumbo 25 เพื่อการเลี้ยงชีพ ได้รับรางวัลกองทุนรวมเพื่อการเลี้ยงชีพยอดเยี่ยมปี 2012 ประเภทตราสารทุน จาก Money &amp; Wealth LTF/RMF Awards 2012 แสดงถึงการบริหารกองทุนที่ดีเยี่ยม สามารถสร้างผลตอบแทนโดดเด่นแก่ผู้ลงทุน โดยเป็นรางวัลล่าสุดที่บริษัทได้รับหลังจากที่สามารถคว้ารางวัลอันดับที่ 1 ในงาน SET Awards 2011 ประเภท บริษัทหลักทรัพย์จัดการกองทุนยอดเยี่ยมเมื่อปลายปีที่ผ่านมา 
กองทุนเปิดทหารไทย Jumbo 25 เพื่อการเลี้ยงชีพ ณ วันที่ 15 มี.ค.2555 มีมูลค่าสินทรัพย์ 1,292.81 ล้านบาท ลงทุนในหุ้นสามัญและหรือหุ้นบุริมสิทธิของบริษัทที่จดทะเบียนในตลาดหลักทรัพย์ 5 บริษัทแรกที่เข้าหลักเกณฑ์ในการคัดเลือก (SET25) ซึ่งผลตอบแทนย้อนหลังนับตั้งแต่จัดตั้งกองทุนวันที่ 2 ธ.ค.2547 อยู่ที่ 157.30% ซึ่งสูงกว่าดัชนีผลตอบแทนรวม SET50 ที่ปรับตัวอยู่ที่ 142.16% 
นายพิพัฒน์ พิศณุวงรักษ์ รองกรรมการผู้จัดการ ฝ่ายจัดการลงทุน บลจ.ทหารไทย กล่าวว่า นอกเหนือจากกองทุน RMF ของบริษัทที่มี 6 กองทุนที่มีหลากหลายนโยบายลงทุนแล้ว  กองทุนรวมหุ้นระยะยาว (LTF) ที่นำเสนออยู่ทั้ง 2 กองทุนก็มีผลงานโดดเด่นและสามารถสร้างผลตอบแทนที่ดีให้ผู้ลงทุน เช่น กองทุนเปิด JUMBO25 ปันผลหุ้นระยะยาว ณ วันที่ 15 มี.ค.2555 สร้างผลตอบแทนย้อนหลังนับตั้งแต่จัดตั้งกองทุนวันที่ 11 พ.ย.2547 อยู่ที่ 167.63% ซึ่งสูงกว่าดัชนีผลตอบแทนรวม SET50 ที่ปรับตัวอยู่ที่ 156.67%